โรงเรียนเตรียมทหาร

โรงเรียนเตรียมทหาร () เป็นสถาบันการศึกษาระดับมัธยมศึกษาตอนปลาย สังกัดสถาบันวิชาการป้องกันประเทศ กองบัญชาการกองทัพไทย และเป็นสถาบันการศึกษาแห่งเดียวในประเทศไทย ที่เป็นศูนย์รวมเบื้องต้นสำหรับผู้ที่จะเข้าศึกษาต่อในโรงเรียนนายร้อยพระจุลจอมเกล้า โรงเรียนนายเรือ โรงเรียนนายเรืออากาศนวมินทกษัตริยาธิราช และ โรงเรียนนายร้อยตำรวจ ผู้ที่ศึกษาในโรงเรียนเตรียมทหาร เรียกว่า นักเรียนเตรียมทหาร (นตท.) 

การรับสมัครบุคคลพลเรือนเข้าเป็นนักเรียนเตรียมทหารนั้น โรงเรียนเตรียมทหารมิได้เป็นผู้ดำเนินการสอบคัดเลือกนักเรียนเตรียมทหารด้วยตนเอง หากแต่โรงเรียนนายร้อยพระจุลจอมเกล้า โรงเรียนนายเรือ โรงเรียนนายเรืออากาศนวมินทกษัตริยาธิราช และ โรงเรียนนายร้อยตำรวจ จะเป็นผู้ดำเนินการสอบคัดเลือก โดยในแต่ละปีจะมีการกำหนดจำนวนรับนักเรียนเตรียมทหารในส่วนของกองทัพบก กองทัพเรือ กองทัพอากาศ และ สำนักงานตำรวจแห่งชาติ จากนั้นแต่ละเหล่าทัพจะส่งผู้ผ่านการสอบคัดเลือกมาเรียนรวมกันที่โรงเรียนเตรียมทหาร เป็นเวลา 2 ปี 

ภายหลังจากที่สำเร็จการศึกษาตามหลักสูตรของโรงเรียนเตรียมทหารแล้ว นักเรียนเตรียมทหารเหล่านี้จะเข้าศึกษาต่อในโรงเรียนเหล่าทัพ (โรงเรียนนายร้อยพระจุลจอมเกล้า โรงเรียนนายเรือ โรงเรียนนายเรืออากาศนวมินทกษัตริยาธิราช และ โรงเรียนนายร้อยตำรวจ) ตามที่นักเรียนได้สมัครและผ่านการสอบคัดเลือก

เมื่อสำเร็จการศึกษาจากโรงเรียนเหล่าทัพแล้ว นักเรียนนายร้อยเหล่านี้ จะได้รับการบรรจุเข้ารับราชการเป็นนายทหาร และนายตำรวจชั้นสัญญาบัตร พร้อมทั้งเข้ารับพระราชทานกระบี่จากพระบาทสมเด็จพระเจ้าอยู่หัว หรือพระบรมวงศานุวงศ์ที่ทรงพระกรุณาโปรดเกล้าโปรดกระหม่อมให้เสด็จแทนพระองค์

ประวัติ 

เมื่อวันที่ 16 กรกฎาคม พ.ศ. 2500 จอมพลถนอม กิตติขจร ขณะนั้นดำรงตำแหน่ง รัฐมนตรีว่าการกระทรวงกลาโหม ได้เสนอดำริต่อสภากลาโหมว่า หากจะรวมโรงเรียนที่อยู่ในระดับการศึกษาเดียวกันจากกองทัพต่าง ๆ เป็นสถาบันเดียวกันก็จะเป็นการประหยัดงบประมาณของชาติ ทั้งยังทำให้ผู้ศึกษามีโอกาสได้รู้จักคุ้นเคย มีความสนิทสนมกลมเกลียว มีความสามัคคีเป็นน้ำหนึ่งใจเดียวกัน มีความคิดจิตใจร่วมกันแต่เยาว์วัย ซึ่งจะส่งผลให้บุคคลเหล่านี้สามารถประสานงานกันได้ด้วยดีและปฏิบัติงานร่วมกันอย่างมีประสิทธิภาพ สภากลาโหมได้เห็นชอบในดำรินี้เป็นเอกฉันท์ ในขั้นแรกให้รวมโรงเรียนเตรียมนายร้อย โรงเรียนเตรียมนายเรือ และโรงเรียนเตรียมนายเรืออากาศ เป็นโรงเรียนเตรียมทหาร สังกัดกรมการศึกษาวิจัย กองบัญชาการทหารสูงสุด เมื่อวันที่ 27 มกราคม พ.ศ. 2501 จึงถือว่าวันที่ 27 มกราคมของทุกปี เป็นวันคล้ายวันสถาปนาโรงเรียนเตรียมทหาร ผู้บัญชาการคนแรกคือ พลเอก ปิยะ สุวรรณพิมพ์ 

ในปี พ.ศ. 2506 กรมตำรวจได้ขอให้โรงเรียนเตรียมทหารรับนักเรียนเพื่อเข้าศึกษาต่อในโรงเรียนนายร้อยตำรวจด้วย โรงเรียนเตรียมทหารจึงเป็นศูนย์รวมเบื้องต้นสำหรับนายทหาร นายตำรวจ โดยสมบูรณ์ ในระยะแรกนั้นโรงเรียนเตรียมทหารยังไม่มีที่ตั้งถาวร ได้ใช้อาคารโรงเรียนนายร้อยพระจุลจอมเกล้า ถนนราชดำเนินนอก กรุงเทพมหานคร เป็นสถานที่เรียนชั่วคราว  

ต่อมาเมื่อวันที่ 8 มกราคม พ.ศ. 2504 โรงเรียนเตรียมทหารได้จัดให้มีพิธีวางศิลาฤกษ์สร้างโรงเรียนเตรียมทหารขึ้น ณ เลขที่ 1875 ถนนพระราม 4 แขวงลุมพินี เขตปทุมวัน กรุงเทพมหานคร ซึ่งเดิมเป็นที่ตั้งของกองสัญญาณทหารเรือ มีพื้นที่ประมาณ 35 ไร่ 3 งาน 47 ตารางวา หลังจากได้สร้างโรงเรียนเสร็จเรียบร้อยแล้ว ได้ย้ายมาอยู่ที่พระราม 4 เมื่อวันที่ 21 ธันวาคม 2504 

ในปี พ.ศ. 2522 กองพันทหารสื่อสาร กองบัญชาการกองทัพบก และกองร้อยทหารสื่อสารซ่อมบำรุงเขตหลัง กองบัญชาการกองทัพบก ได้ย้ายออกจากพื้นที่ที่อยู่ต่อเนื่องกัน โรงเรียนเตรียมทหารจึงได้รับพื้นที่ทางด้านทิศตะวันตกและทิศเหนือเพิ่มอีก 91 ไร่ 62 ตารางวา รวมเป็น 127 ไร่ 9 ตารางวา 

ในปี พ.ศ. 2537 พลอากาศเอก วรนาถ อภิจารี ผู้บัญชาการทหารสูงสุดในขณะนั้น ได้พิจารณาว่า สภาพแวดล้อมต่าง ๆ ของโรงเรียนเตรียมทหารได้เปลี่ยนแปลงไป พื้นที่โดยรอบกลายเป็นย่านชุมชนหนาแน่น ทั้งยังมีสภาพแวดล้อมเป็นมลพิษ อีกทั้งพื้นที่ของโรงเรียนเตรียมทหารมีข้อจำกัดต่อการเพิ่มขีดความสามารถในการผลิตนักเรียนเตรียมทหารและการพัฒนาโรงเรียนเตรียมทหารด้านต่างๆ ในอนาคต จึงได้ปรึกษากับสำนักงานทรัพย์สินส่วนพระมหากษัตริย์ ซึ่งเป็นเจ้าของพื้นที่ตั้งโรงเรียนเตรียมทหาร ถึงการย้ายที่ตั้งโรงเรียนเตรียมทหารไปยังสถานที่ตั้งแห่งใหม่ที่เหมาะสม ซึ่งได้รับการสนับสนุนการก่อสร้างจากสำนักงานทรัพย์สินส่วนพระมหากษัตริย์ โดยได้มอบให้บริษัท คริสเตียนนีและนีลเส็น (ไทย) จำกัด (มหาชน) ซึ่งเป็นบริษัทในเครือของสำนักงานทรัพย์สินส่วนพระมหากษัตริย์ดำเนินการศึกษาความเป็นไปได้ต่าง ๆ ของโครงการย้ายโรงเรียนเตรียมทหาร รวมทั้งเสนอแนะพื้นที่ตั้งโครงการ ในที่สุดได้เลือกพื้นที่ตำบลศรีกะอาง อำเภอบ้านนา จังหวัดนครนายก เป็นที่ตั้งโรงเรียนเตรียมทหารแห่งใหม่ ได้รับการสนับสนุนจากกองทัพบกเจ้าของพื้นที่มอบพื้นที่ให้ดำเนินการประมาณ 2,460 ไร่ เป็นผลให้โครงการก่อสร้างโรงเรียนเตรียมทหารแห่งใหม่เกิดขึ้น 

โครงการก่อสร้างโรงเรียนเตรียมทหารแห่งใหม่ได้เริ่มดำเนินการมาตั้งแต่เดือนสิงหาคม 2539 และได้รับพระมหากรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงวางศิลาฤกษ์ เมื่อวันอังคารที่ 27 มกราคม พ.ศ. 2541 

ต่อมากองบัญชาการทหารสูงสุดได้มีคำสั่งให้เคลื่อนย้ายโรงเรียนเตรียมทหารมายังที่ตั้งแห่งใหม่ ณ เลขที่ 185 หมู่ 5 ตำบลศรีกะอาง อำเภอบ้านนา จังหวัดนครนายก กำหนดระยะเวลา ตั้งแต่ 1 กุมภาพันธ์ พ.ศ. 2543 และให้สามารถเปิดการศึกษาได้ในเดือนพฤษภาคม พ.ศ. 2543 โดยมีพิธีเคลื่อนย้ายโรงเรียนเตรียมทหารเข้าสู่ที่ตั้งในวันพฤหัสบดีที่ 4 พฤษภาคม พ.ศ. 2543 

วันศุกร์ที่ 15 กันยายน พ.ศ. 2543 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงประกอบพิธีเปิดโรงเรียน

ส่วนพื้นที่โรงเรียนเตรียมทหารเดิม ต่อมาก็ได้กลายเป็นสวนลุมไนท์บาซาร์ และปัจจุบันกำลังก่อสร้างโครงการวัน แบงค็อก

ตราประจำโรงเรียน 
เครื่องหมายจักรดาว เป็นสัญลักษณ์ของโรงเรียนเตรียมทหาร ประกอบด้วย
 คบเพลิง หมายถึง การศึกษาและความรุ่งโรจน์
 ช่อชัยพฤกษ์ หมายถึง เครื่องหมายชั้นยศนายพลของกองทัพบกและตำรวจ
 จักรเวียนซ้าย หมายถึง เครื่องหมายชั้นยศนายพลของกองทัพเรือ
 ดาวห้าแฉก หมายถึง เครื่องหมายชั้นยศนายพลของกองทัพอากาศ

สีประจำโรงเรียน 
สีแดง         คือ     เหล่าทหารบก

สีน้ำเงิน       คือ     เหล่าทหารเรือ

สีฟ้า           คือ     เหล่าทหารอากาศ

สีเลือดหมู    คือ     เหล่าตำรวจ

รายนามผู้บัญชาการโรงเรียนเตรียมทหาร

รายนามนักเรียนเก่าที่มีชื่อเสียง 
 พลเอก สุรยุทธ์ จุลานนท์ ประธานองคมนตรี อดีตนายกรัฐมนตรี อดีตผู้บัญชาการทหารสูงสุด และอดีตผู้บัญชาการทหารบก (รุ่นที่ 1)
 พลเอก บุญรอด สมทัศน์ อดีตรัฐมนตรีว่าการกระทรวงกลาโหม (รุ่นที่ 1)
 พลตำรวจเอก ประชา พรหมนอก อดีตรองนายกรัฐมนตรี อดีตอธิบดีกรมตำรวจ และอดีตผู้บัญชาการตำรวจแห่งชาติ (รุ่นที่ 2)
 พลเอก สมทัต อัตตะนันทน์ อดีตผู้บัญชาการทหารสูงสุด อดีตผู้บัญชาการทหารบก อดีตผู้บัญชาการโรงเรียนนายร้อยพระจุลจอมเกล้า (รุ่นที่ 3)
 พลเอก พงษ์เทพ เทศประทีป อดีตเลขาธิการนายกรัฐมนตรี และอดีตเสนาธิการทหารบก (รุ่นที่ 4)
 พลเอก ชัยสิทธิ์ ชินวัตร อดีตผู้บัญชาการทหารสูงสุด และอดีตผู้บัญชาการทหารบก (รุ่นที่ 5)
 พลเอก เรืองโรจน์ มหาศรานนท์ อดีตผู้บัญชาการทหารสูงสุด (รุ่นที่ 5)
 พลเอก บุญสร้าง เนียมประดิษฐ์ อดีตผู้บัญชาการทหารสูงสุด (รุ่นที่ 6)
 พลเอก ประวิตร วงษ์สุวรรณ อดีตรองนายกรัฐมนตรี อดีตรัฐมนตรีว่าการกระทรวงกลาโหม อดีตผู้บัญชาการทหารบก (รุ่นที่ 6)
 พลเอก สนธิ บุญยรัตกลิน อดีตรองนายกรัฐมนตรี อดีตผู้บัญชาการทหารบก (รุ่นที่ 6)
 พลเรือเอก สถิรพันธุ์ เกยานนท์ อดีตผู้บัญชาการทหารเรือ (รุ่นที่ 6)
 พลอากาศเอก ชลิต พุกผาสุข องคมนตรี อดีตผู้บัญชาการทหารอากาศ อดีตผู้บัญชาการโรงเรียนนายเรืออากาศนวมินทกษัตริยาธิราช (รุ่นที่ 6)
 พลตำรวจเอก โกวิท วัฒนะ อดีตรองนายกรัฐมนตรี อดีตรัฐมนตรีว่าการกระทรวงมหาดไทย อดีตผู้บัญชาการตำรวจแห่งชาติ (รุ่นที่ 6)
 พลเอก ปฐมพงษ์ เกษรศุกร์ อดีตประธานที่ปรึกษากองบัญชาการกองทัพไทย (รุ่นที่ 7)
 พลตำรวจเอก เสรีพิศุทธ์ เตมียเวส อดีตผู้บัญชาการตำรวจแห่งชาติ (รุ่นที่ 8)
 พันโท ณรงค์เดช นันทโพธิ์เดช (รุ่นที่ 8)
 พลตำรวจเอก พัชรวาท วงษ์สุวรรณ รองนายกรัฐมนตรี รัฐมนตรีว่าการกระทรวงทรัพยากรธรรมชาติและสิ่งแวดล้อม อดีตผู้บัญชาการตำรวจแห่งชาติ (รุ่นที่ 9)
 ร้อยตำรวจเอก ปุระชัย เปี่ยมสมบูรณ์ (รุ่นที่ 9)
 พลตำรวจเอก ปทีป ตันประเสริฐ อดีตผู้บัญชาการตำรวจแห่งชาติ (รุ่นที่ 9)
 ทักษิณ ชินวัตร (อดีตพันตำรวจโท) อดีตนายกรัฐมนตรี (รุ่นที่ 10)
 พลเอก อนุพงษ์ เผ่าจินดา อดีตรัฐมนตรีว่าการกระทรวงมหาดไทย อดีตผู้บัญชาการทหารบก (รุ่นที่ 10)
 พลเอก ไตรรงค์ อินทรทัต อดีตผู้ทรงคุณวุฒิกองทัพบก (รุ่นที่ 10)
 พลเอก ทรงกิตติ จักกาบาตร์ อดีตผู้บัญชาการทหารสูงสุด อดีตผู้บัญชาการโรงเรียนนายร้อยพระจุลจอมเกล้า (รุ่นที่ 10)
 พลเรือเอก กำธร พุ่มหิรัญ อดีตผู้บัญชาการทหารเรือ (รุ่นที่ 10)
พลอากาศเอก สุกำพล สุวรรณทัต อดีตรัฐมนตรีว่าการกระทรวงกลาโหม และอดีตรัฐมนตรีว่าการกระทรวงคมนาคม (รุ่นที่ 10)
 พลตรี ขัตติยะ สวัสดิผล อดีตผู้ทรงคุณวุฒิกองทัพบก (รุ่นที่ 11)
 พลเอก ประยุทธ์ จันทร์โอชา อดีตนายกรัฐมนตรี คนที่ 29 อดีตรัฐมนตรีว่าการกระทรวงกลาโหม และหัวหน้าคณะรักษาความสงบแห่งชาติ อดีตผู้บัญชาการทหารบก (รุ่นที่ 12)
 พลเอก ธนะศักดิ์ ปฏิมาประกร อดีตรองนายกรัฐมนตรี อดีตรองหัวหน้าคณะรักษาความสงบแห่งชาติ (คสช.) อดีตผู้บัญชาการทหารสูงสุด (รุ่นที่ 12)
 พลเอก ฉัตรชัย สาริกัลยะ อดีตรองนายกรัฐมนตรี อดีตรองผู้บัญชาการทหารบก (รุ่นที่ 12)
 พลเอก วรพงษ์ สง่าเนตร อดีตผู้บัญชาการทหารสูงสุด (รุ่นที่ 12)
 พลเอก ธวัชชัย สมุทรสาคร อดีตแม่ทัพภาคที่ 2 (รุ่นที่ 12)
 พลเรือเอก พะจุณณ์ ตามประทีป สมาชิกวุฒิสภา ชุดที่ 12 (รุ่นที่ 12)
 พลตำรวจโท สัณฐาน ชยนนท์ อดีตผู้ช่วยผู้บัญชาการตำรวจแห่งชาติ (รุ่นที่ 12)
 พลเรือเอก สุรศักดิ์ หรุ่นเริงรมย์ อดีตผู้บัญชาการทหารเรือ (รุ่นที่ 13)
 พลเรือเอก ณรงค์ พิพัฒนาศัย อดีตรองนายกรัฐมนตรี อดีตผู้บัญชาการทหารเรือ (รุ่นที่ 13)
 พลเรือเอก ไกรสร จันทร์สุวานิชย์ อดีตผู้บัญชาการทหารเรือ (รุ่นที่ 13)
 พลอากาศเอก ประจิน จั่นตอง อดีตรองนายกรัฐมนตรี อดีตผู้บัญชาการทหารอากาศ (รุ่นที่ 13)
 พลเอก อุดมเดช สีตบุตร อดีตรัฐมนตรีช่วยว่าการกระทรวงกลาโหม อดีตผู้บัญชาการทหารบก (รุ่นที่ 14)
 พลเอก ธีรชัย นาควานิช อดีตองคมนตรี อดีตผู้บัญชาการทหารบก (รุ่นที่ 14)
 พลเอก วีรัณ ฉันทศาสตร์โกศล สมาชิกวุฒิสภา ชุดที่ 12 อดีตผู้บัญชาการหน่วยบัญชาการป้องกันภัยทางอากาศ (รุ่นที่ 14)
 พลเอก อักษรา เกิดผล สมาชิกวุฒิสภา ชุดที่ 12 (รุ่นที่ 14)
 พลอากาศเอก ตรีทศ สนแจ้ง อดีตผู้บัญชาการทหารอากาศ (รุ่นที่ 14)
 พลเอก อนันตพร กาญจนรัตน์ อดีตรัฐมนตรีว่าการกระทรวงพลังงาน และอดีตรัฐมนตรีว่าการกระทรวงการพัฒนาสังคมและความมั่นคงของมนุษย์ (รุ่นที่ 15)
 พลเอก ปรีชา จันทร์โอชา อดีตปลัดกระทรวงกลาโหมและอดีตแม่ทัพภาคที่ 3 (รุ่นที่ 15)
 พลเอก สมหมาย เกาฏีระ อดีตผู้บัญชาการทหารสูงสุด (รุ่นที่ 15)
 พลเอก สุรพงษ์ สุวรรณอัตถ์ อดีตผู้บัญชาการทหารสูงสุด (รุ่นที่ 15)
 พลเรือเอก ณะ อารีนิจ อดีตผู้บัญชาการทหารเรือ (รุ่นที่ 15)
 พลตำรวจเอก สมยศ พุ่มพันธ์ม่วง อดีตผู้บัญชาการตำรวจแห่งชาติ (รุ่นที่ 15)
 พลตำรวจเอก พงศพัศ พงษ์เจริญ อดีตรองผู้บัญชาการตำรวจแห่งชาติ อดีตผู้บัญชาการโรงเรียนนายร้อยตำรวจ (รุ่นที่ 15)
 พลเอก เฉลิมชัย สิทธิสาท องคมนตรี อดีตผู้บัญชาการทหารบก (รุ่นที่ 16)
 พลเอก ชัยชาญ ช้างมงคล อดีตรัฐมนตรีช่วยว่าการกระทรวงกลาโหม (รุ่นที่ 16)
 พลเรือเอก พงษ์เทพ หนูเทพ องคมนตรี อดีตรองปลัดกระทรวงกลาโหม อดีตผู้บัญชาการโรงเรียนนายเรือ (รุ่นที่ 16)
 พลเรือเอก นริส ประทุมสุวรรณ อดีตผู้บัญชาการทหารเรือ (รุ่นที่ 16)
 พลเอก วิชัย แชจอหอ อดีตรองปลัดกระทรวงกลาโหม อดีตแม่ทัพภาคที่ 2 (รุ่นที่ 17)
 พลเอก ธารไชยยันต์ ศรีสุวรรณ อดีตผู้บัญชาการทหารสูงสุด (รุ่นที่ 17)
 พลเอก พรพิพัฒน์ เบญญศรี อดีตผู้บัญชาการทหารสูงสุด อดีตผู้บัญชาการโรงเรียนเตรียมทหาร (รุ่นที่ 18)
 พลเอก วิจักขฐ์ สิริบรรสพ อดีตผู้ช่วยผู้บัญชาการทหารบก อดีตแม่ทัพภาคที่ 3 (รุ่นที่ 18)
 พลเอก เทพพงศ์ ทิพยจันทร์ อดีตปลัดกระทรวงกลาโหม (รุ่นที่ 18)
 พลเรือเอก ลือชัย รุดดิษฐ์ อดีตผู้บัญชาการทหารเรือ อดีตผู้บัญชาการโรงเรียนนายเรือ (รุ่นที่ 18)
 พลอากาศเอก ชัยพฤกษ์ ดิษยะศริน อดีตผู้บัญชาการทหารอากาศ (รุ่นที่ 18)
 พลตำรวจเอก ศรีวราห์ รังสิพราหมณกุล อดีตรองผู้บัญชาการตำรวจแห่งชาติ (รุ่นที่ 19)
 พลเอก อภิรัชต์ คงสมพงษ์ อดีตผู้บัญชาการทหารบก (รุ่นที่ 20)
 พลเอก พรศักดิ์ พูลสวัสดิ์ อดีตผู้ช่วยผู้บัญชาการทหารบก อดีตแม่ทัพภาคที่ 4 (รุ่นที่ 20)
 พลเอก กู้เกียรติ ศรีนาคา อดีตรองปลัดกระทรวงกลาโหม อดีตผู้ช่วยผู้บัญชาการทหารบก (รุ่นที่ 20)
 พลเรือเอก ชาติชาย ศรีวรขาน อดีตผู้บัญชาการทหารเรือ (รุ่นที่ 20)
 พลอากาศเอก มานัต วงษ์วาทย์ อดีตผู้บัญชาการทหารอากาศ (รุ่นที่ 20)
 พลตำรวจเอก สุวัฒน์ แจ้งยอดสุข อดีตผู้บัญชาการตำรวจแห่งชาติ (รุ่นที่ 20)
 พลเอก เฉลิมพล ศรีสวัสดิ์ อดีตผู้บัญชาการทหารสูงสุด (รุ่นที่ 21)
 พลอากาศเอก แอร์บูล สุทธิวรรณ อดีตผู้บัญชาการทหารอากาศ (รุ่นที่ 21)
 พลอากาศเอก นภาเดช ธูปะเตมีย์ อดีตผู้บัญชาการทหารอากาศ (รุ่นที่ 21)
 พลเอก ณรงค์พันธ์ จิตต์แก้วแท้ อดีตผู้บัญชาการทหารบก (รุ่นที่ 22)
 พลอากาศเอก อลงกรณ์ วัณณรถ อดีตผู้บัญชาการทหารอากาศ (รุ่นที่ 22)
 พลตำรวจเอก ดำรงศักดิ์ กิตติประภัสร์ อดีตผู้บัญชาการตำรวจแห่งชาติ (รุ่นที่ 22)
 พลเอก เจริญชัย หินเธาว์ ผู้บัญชาการทหารบก (รุ่นที่ 23)
 พลโท สรรเสริญ แก้วกำเนิด อธิบดีกรมประชาสัมพันธ์ อดีตโฆษกประจำสำนักนายกรัฐมนตรี อดีตโฆษกกองทัพบก อดีตโฆษกศอฉ. (รุ่นที่ 23)
 พลเรือเอก อะดุง พันธุ์เอี่ยม ผู้บัญชาการทหารเรือ (รุ่นที่ 23)
 นาวาอากาศเอก อนุดิษฐ์ นาครทรรพ สมาชิกสภาผู้แทนราษฎร สังกัดพรรคเพื่อไทย (รุ่นที่ 23)
 พลเอก ทรงวิทย์ หนุนภักดี ผู้บัญชาการทหารสูงสุด (รุ่นที่ 24)
 พลโท นักรบ บุญบัวทอง ที่ปรึกษากองบัญชาการกองทัพไทย (รุ่นที่ 24)
 พลอากาศเอก พันธ์ภักดี พัฒนกุล ผู้บัญชาการทหารอากาศ (รุ่นที่ 24)
 นาวาอากาศตรี ศิธา ทิวารี ประธานคณะกรรมการอำนวยการและพัฒนาพรรคไทยสร้างไทย อดีตผู้ประสานคณะกรรมการยุทธศาสตร์การเลือกตั้งพรรคเพื่อไทย อดีตประธานคณะกรรมการบริษัท ทอท. (รุ่นที่ 24)
 ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ (รุ่นที่ 25)
 พลตรี คมกฤช รัตนฉายา รองแม่ทัพน้อยที่ 4 (รุ่นที่ 26)
 พลเอก จักรภพ ภูริเดช รองผู้บัญชาการหน่วยบัญชาการถวายความปลอดภัยรักษาพระองค์ ผู้บัญชาการทหารมหาดเล็กราชวัลลภรักษาพระองค์ (รุ่นที่ 28)
 พลตรี วินธัย สุวารี นักแสดง (รุ่นที่ 30) 
 พลตำรวจเอก สุรเชษฐ์ หักพาล รองผู้บัญชาการตำรวจแห่งชาติ (รุ่นที่ 31)
 พลตรี วันชนะ สวัสดี นักแสดง (รุ่นที่ 34)
 พลตำรวจโท จิรภพ ภูริเดช ผู้บัญชาการตำรวจสอบสวนกลาง (รุ่นที่ 34)
 พันตำรวจเอก จตุรวิทย์ คชน่วม นักแสดง​ (รุ่นที่ 37)
 พันตํารวจเอก วชิรา ยาวไทยสงค์ (รุ่นที่ 39) อดีตผู้กำกับการ 2 กองบังคับการตำรวจทางหลวง
 พันตํารวจตรี ศิวกร สายบัว (รุ่นที่ 51) อดีตสารวัตรสถานีตำรวจทางหลวง 1 กองกำกับการ 2 กองบังคับการตำรวจทางหลวง

ดูเพิ่ม 
 เตรียมทหาร 10
 กีฬาประเพณีเตรียมอุดม-เตรียมทหาร
 กีฬาประเพณียุพราช-เตรียมทหาร

อ้างอิง 

โรงเรียนชายในประเทศไทย
โรงเรียนทหารในประเทศไทย
โรงเรียนในจังหวัดนครนายก
สถานศึกษาในสังกัดสถาบันวิชาการป้องกันประเทศ
โรงเรียนมัธยมศึกษาตอนปลายในประเทศไทย
โรงเรียนที่ก่อตั้งในปี พ.ศ. 2501
สิ่งก่อสร้างในอำเภอบ้านนา